Italia — Roma — 161 AD — IG XIV 1389 — cf. SEG 29.999
Region: Sicily, Italy, and the West (IG XIV) — Italy, incl. Magna Graecia

μαρκελλου. δευρ ιτε θυβριαδες νηον ποτι τονδε γυναικες ρηγιλλης εδος αμφι θυοσκοα ιρα φερουσαι. η δε πολυκτεανων μεν εην εξ αινεαδαων αγχισεω κλυτον αιμα και ιδαιης αφροδιτης γηματο δ ες μαραθωνα θεαι δε μιν ουρανιωναι τιουσιν δηω τε νεη δηω τε παλαιη. τησι περ ιερον ειδος ευζωνοιο γυναικος αγκειται αυτη δε μεθ ηρωνησι νενασται εν μακαρων νησοισιν ινα κρονος ενβασιλευει. τουτο γαρ αντ αγαθοιο νοου ειληχεν αποινον ως οι ζευς ωκτειρεν οδυρομενον παρακοιτην γηραι εν αζαλεωι χηρηι περικειμενον ευνηι ουνεκα οι παιδας μεν αμυμονος εκ μεγαροιο αρπυιαι κλωθωες ανηρειψαντο μελαιναι ημισεας πλεονων δοιω δ ετι παιδε λιπεσθην νηπιαχω αγνωτε κακων ετι παμπαν απυστω οιην σφι νηλης κατα μητερα ποτμος εμαρψε πριν περ γηραιηισι [νεπι] μιγημεναι ηλακατησι. τωι δε ζευς επιηρον οδυρομενωι ακορητον και βασιλευς διι πατρι φυην και μητιν εοικως ζευς μεν ες ωκεανον θαλερην εστειλε γυναικ[α] αυρησι ζεφυροιο κομιζεμεν ηλυσιησιν. αυταρ ο αστεροεντα περι σφυρα παιδι πεδιλα δωκεν εχειν τα λεγουσι και ερμαωνα φορηναι ημος οτ αινειαν πολεμου εξηγεν αχαιων νυκτα δια δνοφερην ο δε οι περι ποσσι σαωτηρ παμφανοων ενεκειτο σελ[ηναιη]ς κυκλο[ς ευ]ρ[υς] τον δε και αινεαδαι πο[τ] ενερραψαντο πεδιλω [εμμεναι] αυσον[ιοις ε]υηγενεεσσι γεραα. ου μιν ονοσσηται και κεκροπιδην περ εοντα τυρσηνων αρχαιον επισφυριον γερας ανδρων ερσης εκγεγαωτα και ερμεω ει ετεον δη κηρυ ηρωδεω προγονος θησηιαδαο. τουνεκα τειμηεις και επωνυμος η μεν ανασσα[ν] ες βουλην αγερεσθαι ινα πρωτοθρονες εδραι ελλαδι δ ουτε γενος βασιλευτερος ουτε τι φωνην ηρωδεω γλωσσαν δε τε μιν καλεουσιν αθηνεων. η δε και αυτη περ καλλισφυρος αινειωνη και γανυμηδειη και δαρδανιον γενος ηην τρωος εριχθονιδαο συ δ ι φιλον ιερα ρεξαι και θυσαι θυεων αταρ ουκ αεκοντος αναγκη ευ δε τοι ευσεβεεσσι και ηρωων αλεγιζειν. ου μεγ γαρ θνητη αταρ ουδε θεαινα τετυκται τουνεκεν ουτε νεων ιερον λαχεν ουτε τι τυμβον. ουδε γερα θνητοις αταρ ουδε θεοισιν ομοια. σημα μεν οι νηωι ικελον δημωι εν αθηνης ψυχη δε σκηπτρον ραδαμανθυος αμφιπολευει. τουτο δε φαυστεινηι κεχαρισμενον ησται αγαλμα δημωι ενι τριοπεω ινα οι παρος ευρεες αγροι και χορος ημεριδων και ελαιηεντες αρουραι. ου μιν ατιμησειε θεη βασιλεια γυναικων αμφιπολον γεραων εμεναι και οπαονα νυμφην ουδε γαρ ιφιγενειαν ευθρονος ιοχεαιρα ουδ ερσην γοργωπις απητιμησεν αθηνη ουδε μιν ηρωνηισι παλαιησιν μεδεουσα καισαρος ιφθιμοιο παροψεται ομπνια μητηρ ες χορον ερχομενην προτεραων ημιθεαων. η λαχεν ηλυσιησι χοροστασιησιν ανασσειν αυτηι τ αλκμηνη τε μακαιρα τε καδμειωνη. ποτνι αθηναων επιηρανε τριτογενεια η τ επι εργα βροτων ορααις ραμνουσιας ουπι γειτονες αγχιθυροι ρωμης εκατοντοπυλοιο πειονα δη και τονδε θεα τειμησατε χωρον δημον δηωοιο φιλοξεινον τριοπαο. τοφρα κε και τριοπειαι εν αθανατοις αλεγησθον. ως οτε και ραμνουντα και ευρυχορους ες αθηνας ηλθετε δωματα πατρος εριγδουποιο λιπουσαι. ως τηνδε ρωεσθε πολυσταφυλον κατ αλωην ληια τε σταχυων και δενδρεα βοτρυοεντα λειμωνων τε κομας απαλοτρεφεων εφεπουσαι. υμμι γαρ ηρωδης ιερην ανα γαιαν εηκε την οσσην περι τειχος ευτροχον εστεφανωται ανδρασιν οψιγονοισιν ακινητην και ασυλον εμμεναι. η δ επι οι εξ αθανατοιο καρηνου σμερδαλεον σισασα λοφον κατενευσεν αθηνη. μη τωι νηποινον βωλον μιαν η ενα λααν οχλισσαι επει ου μοιρεων ατρειες αναγκαι ος κε θεων εδεεσσιν αλιτροσυνην αναθηη. κλυτε περικτιονες και γειτονες αγροιωται. ιερος ουτος ο χωρος ακινητοι δε θεαιναι και πολυτιμητοι και υποσχειν ουας ετοιμαι μηδε τις ημεριδων ορχους η επ αλσεα δενδρεων η ποιην χιλωι ευαλδει χλωρα θεουσαν δμωην κυανεου αιδος ηξιε μακελλαν σημα νεον τευχων ηε προτερον κεραιζων. ου θεμις αμφι νεκυσσι βαλειν ιροχθονα βωλον πλην ο κεν αιματος ηισι και εκ γενος εσσαμενοιο. κεινοις δ ουκ αθεμιστον επει τιμαορος εστωρ. και γαρ αθηναιη περ εριχθονιον βασιληα νηωι ενκατεθηκε συνεστιον εμμεναι ιρων. ει δε τωι ακλυτα ταυτα και ουκ επιπεισεται αυτοις αλλ αποτιμησοι μη οι νητιτα γενηται. αλλα μιν απροφατος νεμεσις και ρομβος αλαστωρ τισονται στυγερην δε κυλινδησει κακοτητα ουδε γαρ ιφθιμον τριοπεω μενος αιολιδαο ωναθ οτε νειον δημητερος εξαλαπαξεν. τωι ητοι ποινην και επωνυμιην αλεασθαι χωρου μη τοι επηται επι τριοπειος ερινυς.